Document ID: 32001R2055

Κανονισμός (ΕΚ) αριθ. 2055/2001 της Επιτροπής
της 19ης Οκτωβρίου 2001
για τροποποίηση του κανονισμού (ΕΚ) αριθ. 2603/1999 για τη θέσπιση μεταβατικών κανόνων όσον αφορά τη στήριξη της αγροτικής ανάπτυξης που προβλέπεται από τον κανονισμό (ΕΚ) αριθ. 1257/1999 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1257/1999 του Συμβουλίου, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(1), και ιδίως το άρθρο 53 παράγραφος 1,
Εκτιμώντας τα ακόλουθα:
(1) Για τους κανονισμούς που αναφέρονται στο άρθρο 4 παράγραφος 1 του κανονισμού (ΕΚ) αριθ. 2603/1999 της Επιτροπής(2), όπως τροποποιήθηκε από τον κανονισμό (ΕΚ) αριθ. 1929/2000(3), το άρθρο 4 παράγραφος 2 καθορίζει την ημερομηνία κατά την οποία η Επιτροπή πρέπει να έχει λάβει τις αιτήσεις πληρωμών προκειμένου να συνεχιστεί η χρηματοδότησή τους από το ΕΓΤΠΕ, Τμήμα Προσανατολισμού. Η διάταξη αυτή περιορίζει την προθεσμία που προέβλεπαν προηγουμένως οι αποφάσεις της Επιτροπής για την παροχή στήριξης από το ΕΓΤΠΕ, Τμήμα Προσανατολισμού, σε συνδυασμό με το άρθρο 21 παράγραφος 4 του κανονισμού (ΕΟΚ) αριθ. 4253/88 του Συμβουλίου(4) όπως τροποποιήθηκε τελευταία από τον κανονισμό (ΕΚ) αριθ. 3193/94(5).
(2) Η μικρότερη αυτή προθεσμία εντός της οποίας η Επιτροπή πρέπει να έχει λάβει τις αιτήσεις πληρωμών ενδέχεται να οδηγήσει σε σημαντική μείωση της απορρόφησης των πιστώσεων του ΕΓΤΠΕ, Τμήμα Προσανατολισμού. Για το λόγο αυτό θα ήταν σκόπιμο να παραταθεί η εν λόγω ημερομηνία προκειμένου να επιτραπεί η πλήρης απορρόφηση των διαθέσιμων πιστώσεων στο πλαίσιο του ΕΓΤΠΕ, Τμήμα Προσανατολισμού.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γεωργικών διαρθρώσεων και αγροτικής ανάπτυξης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το άρθρο 4 παράγραφος 2, δεύτερο εδάφιο του κανονισμού (ΕΚ) αριθ. 2603/1999 αντικαθίσταται από το ακόλουθο κείμενο: "2. Οι πληρωμές που απορρέουν από υποχρεώσεις, συμπεριλαμβανομένων των εξισωτικών αποζημιώσεων που αφορούν, το αργότερο, το έτος 1999, τις οποίες έχουν αναλάβει τα κράτη μέλη πριν από την 1η Ιανουαρίου 2000 και για τις οποίες οι δαπάνες έχουν πραγματοποιηθεί από τα κράτη μέλη πριν από την 1η Ιανουαρίου 2002, εξακολουθούν να χρηματοδοτούνται από το ΕΓΤΠΕ Τμήμα Προσανατολισμού, σύμφωνα με τους όρους που προβλέπουν οι κανονισμοί που αναφέρονται στην παράγραφο 1 και εντός των ορίων που διαθέσιμων πιστώσεων."
2. Το άρθρο 4 παράγραφος 3 του κανονισμού (ΕΚ) αριθ. 2603/1999 αντικαθίσταται από το ακόλουθο κείμενο: "3. Η κοινοτική στήλη για πολυετείς δαπάνες για ενέργειες στις περιπτώσεις που αναφέρονται στην παράγραφο 2 για τις οποίες οι δαπάνες έχουν πραγματοποιηθεί από τα κράτη μέλη μετά την 1η Ιανουαρίου 2002 χρηματοδοτείται από το Τμήμα Εγγυήσεων του ΕΓΤΠΕ στις περιοχές που δεν καλύπτονται από το στόχο αριθ. 1, όπως καθορίζονται από την 1η Ιανουαρίου 2000."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 2001.

Labels: 15
19
6